b"\n_START_ARTICLE_\nNadruvis\n_START_SECTION_\nHist\xc3\xb2ria\n_START_PARAGRAPH_\nEl 1236 Peter von Dusburg escriv\xc3\xad que a Nadr\xc3\xbavia estava Romuva, el centre del culte segons la religi\xc3\xb3 dels pobles b\xc3\xa0ltics. Des d'all\xc3\xa0, el Romuva Kriwe, una mena de cap suprem religi\xc3\xb3s, decidia sobre q\xc3\xbcestions sagrades de totes les tribus b\xc3\xa0ltiques. Aquest lloc no \xc3\xa9s esmentat en cap altre escrit antic i per aix\xc3\xb2 els acad\xc3\xa8mics dubten si veritablement va existir._NEWLINE_Com a tribu situada m\xc3\xa9s al nord, els nadruvis foren els darrers eslaus prussians en ser conquerits per l'Orde Teut\xc3\xb2nic. El 1230 els cavallers teutons establiren la seva base militar a C\xc3\xbalmerland i iniciaren la conquesta dels territoris pagans per convertir-los al cristianisme. Els primers encontres militars entre els nadruvis i els teutons comen\xc3\xa7aren vers el 1255, quan els teutons feien la guerra als seus ve\xc3\xafns els sambis. Peter von Dusburg diu que els nadruvis tenien alguns poblats for\xc3\xa7a fortificats. Dues d'aquestes fortificacions Otholicia i Cameniswika deuen ser noms distorsionats, ja que no s'ha pogut identificar el lloc actual a qu\xc3\xa8 es referia l'autor.Els nadruvis constru\xc3\xafren un castell a Velowe quan els teutons arribaren al seu pa\xc3\xads. Els sambis es rendiren el 1277, per\xc3\xb2 la conquesta dels nadruvis qued\xc3\xa0 interrompuda pels al\xc3\xa7aments prussians que comen\xc3\xa7aren el 1260 i els nadruvis foren conquerits el 1275. El castell de Velowe fou capturat pels cavallers teutons, els quals li canviaren el nom pel de Wehlau. Uns quants nadruvis cercaren refugi en el Gran Ducat de Litu\xc3\xa0nia i la resta acabaren integrats dins l'Estat Teut\xc3\xb3 i es mesclaren amb els colons alemanys. Vers el segle XVI els nadruvis s'havien extingit com a \xc3\xa8tnia.\n_START_SECTION_\nEtimologia i classificaci\xc3\xb3\n_START_PARAGRAPH_\nEls ling\xc3\xbcistes han proposat algunes teories per explicar el nom d'aquesta \xc3\xa8tnia.  Kazimieras B\xc5\xabga creu que aquesta paraula est\xc3\xa0 composta per dos termes procedents del prussi\xc3\xa0 antic na (\xc2\xaben, a dins\xc2\xbb) i dravis (\xc2\xabbosc\xc2\xbb), per tant serien \xc2\xabla gent dels boscos\xc2\xbb. Kazys Kuzavinis i Zigmas Zinkevi\xc4\x8dius accepten la pres\xc3\xa8ncia de la part\xc3\xadcula na, per\xc3\xb2 creuen que va unida a una arrel indoeuropea *dhreu- amb el significat de (\xc2\xabfluir\xc2\xbb), perqu\xc3\xa8 viurien a prop d'un riu. Segons Vilius P\xc4\x97teraitis, aquest no derivaria de Drava, que \xc3\xa9s un dels afluents del riu Pregel, encara que la paraula Drava ja no es fa servir en l'actualitat. Igual com altres tribus de parla prussiana, l'etimologia popular indica que Nadr\xc3\xbavia hauria de ser una paraula derivada del nom d'un cap de tribu, Nadro, fill de Widewutis._NEWLINE_Mentre que la majoria dels ling\xc3\xbcistes estan d'acord que els nadruvis foren una de les tribus prussianes, alguns historiadors argumenten que eren una tribu a banda, m\xc3\xa9s properament relacionats amb els lituans occidentals que amb els prussians. La q\xc3\xbcesti\xc3\xb3 encara es complica m\xc3\xa9s pel fet que la seva \xc3\xa0rea qued\xc3\xa0 for\xc3\xa7a despoblada durant les croades contra els prussians (vegeu croada prussiana) i contra els lituans (croada lituana). Llavors fou repoblada amb colons alemanys i lituans, per tant, \xc3\xa9s impossible determinar si els lituans visqueren all\xc3\xa0 des d'un comen\xc3\xa7ament o si s\xc3\xb3n descendents dels qu\xc3\xa8 hi emigraren posteriorment."